દરમિયાન મનોહર પર્રિકરને કેન્દ્રમાંથી પરત બોલાવીને ભાજપે સરકાર બનાવી હતી. અહીં પણ પર્રિકરને કારણે જ ભાજપની સરકાર બની હતી. સાથી પક્ષોની શરત હતી કે પર્રિકર સીએમ બને તો ટેકો આપે. પર્રિકરને કેન્સર હોવાથી તેમને બદલવા પડે તેમ છે. તેમની જગ્યાએ કોને મૂકવા તે સમસ્યા થઈ છે. ગોમાંતક પાર્ટી અને ગોવા ફોરવર્ડ પાર્ટી પર્રિકર સિવાય ભાજપના કોઈ નેતાને સ્વીકારવા તૈયાર નથી. ભાજપમાં પણ આંતરિક જૂથવાદને કારણે જ કેટલાક સભ્યો જુદા પડીને પ્રાદેશિક પક્ષોમાં ગયા હતા. તેમની નારાજગી હજીય ઊભી જ છે. તેથી હવે એવી શક્યતા વ્યક્ત થઈ રહી છે કે ભાજપ મુખ્યપ્રધાન બદલશે, ત્યારે પોતાના કોઈ નેતાના બદલે વિશ્વજિતને પસંદ કરશે. વિશ્વજિતે કોંગ્રેસનો ગઢ ખેરવ્યો હતો તેનું ફળ મળશે. એટલું જ નહિ, ગયા અઠવાડિયે કોંગ્રેસમાંથી વધુ બે ધારાસભ્યોને તેઓ તોડી લાવ્યા છે. બે સભ્યોએ રાજીનામાં આપી દીધા એટલે કોંગ્રેસ પાસે હવે 14 ધારાસભ્યો જ રહ્યા છે. આ બાજુ પેટા ચૂંટણીમાં પર્રિકર જીત્યા હતા એટલે ભાજપના પણ 14 ધારાસભ્યો થઈ ગયા છે.